**Yerli büdcənin icrası üzrə**

**hesabatlılığın təmin edilməsi barədə**

Ölkəmizdə idarəetmə mexanizmlərinin təkmilləşdirilməsi, əhaliyə göstərilən dövlət xidmətlərinin keyfiyyətinin yüksəldilməsi, şəffaflığın və hesabatlılığın artırılması, idarəetmədə ictimai iştirakçılığın genişləndirilməsi sahəsində islahatlar uğurla davam etdirilir.Ötən illər ərzində şəffaflığın və hesabatlılığın artırılması və korrupsiyaya qarşı mübarizə sahəsində həyata keçirilən davamlı tədbirlər çərçivəsində  qəbul edilmiş milli fəaliyyət planlarının icrası, görülmüş başqa sistemli tədbirlər ölkə həyatının müxtəlif sahələrinə öz müsbət təsirini göstərmişdir.

Məqsədyönlü islahatların aparıldığı və ölkə həyatının bütün sahələrində tərəqqinin təmin olunduğu dövrdə bələdiyyələrin də fəaliyyətində əsaslı inkişaf zərurətə çevrilmişdir. Yerli özünüidarəetmə orqanlarının fəaliyyətinin səmərəliliyi onların maliyyə vəziyyəti ilə mütənasiblik təşkil edir. Belə ki, bələdiyyələrin maliyyə resurslarının artması, habelə vəsaitlərin müəyyən edilmiş istiqamətlərə uyğun, səmərəli xərclənməsi yerli özünüidarəetmənin qarşısında duran vəzifələrin həllində əsas amildir.Bu isə bələdiyyələrdə şəffaflıq və hesabatlılığın təmin edilməsini şərtləndirir. Şəffaflıq ictimai diskussiyaya şərait yaradır, yerli özünüidarəetmə orqanlarına ictimai etimadı gücləndirir və bu orqanların məsuliyyətini daha da artırmaqla yanaşı, bələdiyyələrin fəaliyyətinin təkmilləşməsinə, sui-istifadə hallarının aradan qaldırılmasına xidmət edir. Habelə sosial-iqtisadi tərəqqinin inkişafında bələdiyyələrin fəal iştirakı, onlar tərəfindən yerli əhalinin mənafelərinin təmin olunmasına yönəlmiş davamlı tədbirlərin həyata keçirilməsi dövlətimizin bu istiqamətlərdə apardığı islahatlara dəstək vermiş olar.

Yerli özünüidarəetmə ilə bağlı qanunvericilik aktlarında bələdiyyələrin fəaliyyətində şəffaflıq və hesabatlılığın təmin edilməsinə dair kifayət qədər tənzimləyici normalar müəyyən edilmişdir. “Bələdiyyələrin maliyyəsinin əsasları haqqında” Azərbaycan Respublikası Qanununun tələblərinə əsasən bələdiyyənin maliyyə vəsaitinin formalaşması və istifadəsi özünüidarəetmə, müstəqillik, habelə aşkarlıq prinsiplərinə əsaslanır. Aşkarlıq prinsipi bələdiyyə maliyyəsi ilə bağlı fəaliyyətin şəffaf həyata keçirilməsini, əhalinin bu məsələ ilə bağlı məlumatlandırılmasında ifadə olunur.

Yerli büdcələrin icrasında hesabatlılığın və yerli əhalinin bu hesabatlarla bağlı məlumatlandırılmasının təmin olunması məqsədilə “Bələdiyyələrinin maliyyəsinin əsasları haqqında” Azərbaycan Respublikası Qanununun 11-ci maddəsinin 3-cü hissəsinə əsasən yerli büdcənin icrası haqqında yarımillik maliyyə hesabatları hesabat dövründən sonrakı ayın 15-dək (yəni iyulun 15-dək), illik maliyyə hesabatları növbəti ilin yanvarın 30-dək təqdim edilməlidir. Həmin hesabatlar bələdiyyə iclasının qərarı ilə 15 gün müddətində təsdiq edilməli, sonra illik hesabatyerli əhalini tanış etmək məqsədilə onlara elan, bülleten, vərəqə, yerli mətbuat, internet saytı və s. vasitələrlə çatdırılmalıdır.

Lakin təcrübə göstərir ki, hesabatların hazırlanması zamanı qanunvericiliyin tələblərinə əməl edilmir,bəzi bələdiyyələrdə büdcənin icrası barədə maliyyə hesabatları ümumiyyətlə hazırlanıb bələdiyyə iclasının müzakirəsinə çıxarılmır, digərlərində maliyyə hesabatları bələdiyyənin ümumi fəaliyyəti ilə bağlı hesabatlarla qarışdırılır, bu hesabatlar bələdiyyə iclasının qərarı ilə təsdiq edilməli olduğu halda hesabata qiymət verilməsi (kafi, qənaətbəxş) barədə qərarlar qəbul edilir, o cümlədən hesabatlar barədə əhaliyə məlumat verilmir.

Hesab edirik ki, hazırlanmış forma bu sahədə bələdiyyələrin işinin asanlaşmasına, qanunvericiliyin tələblərinin pozulması hallarının qarşısının alınmasına öz müsbət töhfəsini verəcəkdir.

Xatırladılır ki, qanunvericiliyin birbaşa tələbi olan yerli büdcənin icrası barədə yarımillik və illik hesabatların müəyyənləşdirilmiş müddətdə hazırlanıb bələdiyyə iclasının müzakirəsinə təqdim edilməməsi bələdiyyənin müvafiq vəzifəli şəxslərinin vəzifə məsuliyyətini yaradır.

“Yerli büdcənin icrası haqqında (yarımmillik və illik) hesabat”ın və həmin hesabatla bağlı bələdiyyə aktının nümunəvi formaları istifadə üçün əlavə olunur.